Maróti Lászlóné/ Farkas Klári  -  Éled a hagyomány c. kiállítás megnyitójára

Farkas Klári Kislődön született, abban az erdőkkel körülölelt, kultúrában bővelkedő bakonyi faluban, amelyben a mindennapok része volt a népi kézművesség, a szívesen végzett, és mindenben tökéletességre törekvő kétkezi munka szeretete és megbecsülése. 
Klárinak már gyermekkorában, a szülői házban ez lett a példa, szinte észrevétlenül szeretett bele az alkotásba, ügyesen próbálgatva ki a különféle anyagokat.  Az édesanya  gyönyörű gobelinmunkái, a kézi kötést szinte művészi fokra emelő ruhadarabjai  adták az első élményt, majd a jól sikerült alkotás feletti öröm varázsát. 
Eközben gyermeki kíváncsisággal mindinkább az édesapa fafaragásai felé kacsintott, vonzotta  a fa, az a csodálatos élő anyag, amely a bakonyi erdők tövében nap mint nap körülvette, az erdő hűvösét, titokzatos világát jelentette számára, és amely holtában is meleget, meghittséget áraszt. 
Hát még amikor rácsodálkozhatott arra, hogy az édesapja keze alatt formálódó fafaragásokban újra élni kezd a fa! Hogy a látszólag egyforma deszkákban meglátja a különleges erezetet, a fantasztikus színárnyalatokat, a fa lelkét, amely a kézműves kezét vezeti, és amely a kemény anyagot lágy formákká, szemet gyönyörködtető képekké, vagy éppen selymesen kézbe simuló használati tárgyakká varázsolja. Milyen szép is a magyar nyelvünk! A kézműves szó a kézzel végzett mű alkotójának dícsérete, aki a művészetet, művészi alkotást művel. 
Klári is mindig művelni szeretett valamit. Kislányként egy óvatlan pillanatban belefaragott az apa által elkezdett munkába, aki ezért nem elzavarta, hanem szépen belevezette a fafaragás titkaiba.
 Ettől kezdve mind nagyobb lelkesedéssel  és  fantáziával faragott különféle használati tárgyakat, falidíszeket, életképeket. Megihlették a mindennapi élet apró mozzanatai, egy-egy jellegzetes arc, szokás, viselet. Megható módon hozza vissza a sváb falusi asszonyok vasárnap délutáni sétáinak emlékét, nagyapáink barázdált arcát, büszke tekintetét, a régen elfelejtettnek hitt tárgyak felismerésének örömét, a vágyat, hogy mindezek az emlékek e tárgyakban unokáink számára is tovább élnek. És egyre világosabbá vált az édesapa által emlegetett, benne élő gondolat értelme:  „a fa az egyetlen anyag, amely a bölcsőtől a sírig elkísér” 
Első köztéri alkotása a férjével, Lacival közösen faragott, a kislődi Milleniumi Parkban 2000-ben felállított kopjafa. 
Szívesen vállal szerepet bemutatókkal olyan közösségi rendezvényeken, amelyeken a cél a hagyományok őrzése, továbbadása, népszerűsítése. Nagy sikerrel vett részt a Laczkó Dezső Múzeum szervezésében 2002-ben az „Unsere Wurzeln” /gyökereink/ c. rendezvénysorozaton, majd kislődi, városlődi, tótvázsonyi nemzetiségi találkozókon.
Élete nagy fordulatot vett 2008-ban, amikor a mindig tevékeny, szorgalmas és ügyes Klári a válság következtében állástalanná vált. A nehéz élethelyzet feldolgozásához kellett az a tudat, hogy ő ettől még teljesértékű  ember, tud értelmes dolgokat véghezvinni, és hasznára tud válni a környezetének. Ettől kezdve a fafaragás a mindennapi élet részévé vált. Sok gyermekkori emlék, elhessegetett  gondolat, ötlet tört fel  újra, majd vésődött fába  nap mint nap, éjszakákba nyúlóan. Odaadó és megértő párja, Laci nem győzte előkészíteni a kiszemelt faanyagot. 
2009-re annyi mű összejött, hogy azokból Magyar Istvánné Erzsike meghívására Noszlopon a Művelődési Házban önálló kiállítást rendezhetett.  Az az őszinte öröm az arcokon, az a szeretetteli fogadtatás amelyben ott részesült, meghatározó lett az elkövetkező időkben! Ebből merített erőt ahhoz, hogy bízzon a tehetségében, hogy tovább fejlessze tudását, hogy új utakat keressen.  A Kislődi Egyháztörténeti Múzeum nyitására - Markója László néhai plébános, múzeumalapító emlékére, aki gyűjteményét eredendően keresztgyűjteménynek szánta - a kislődi önkormányzat felkérésére kereszteket, mint emléktárgyakat kezdett faragni. Az a szín-anyag-forma- és mintaválaszték, az az igényesség, azok az ötletek, amelyek a legkisebb faragott kereszttől a legnagyobbakig kikerültek a keze alól, ámulatba ejtették a látogatókat.
Klári munkáit több kiállításon is megcsodálhattuk már: 
· 2010-ben Székesfehérváron regionális fafaragó kiállításon nagy sikerrel mutatkozott be
· 2010-ben májusában Veszprémben a Múzeumok Éjszakáján, és az augusztus 20-i rendezvényen bemutatóval egybekötött kiállításon népszerűsítette a fafaragást
· Balatonlellén a „Kapoli Antal” Kossuth-díjas fafaragó emlékére rendezett országos kiállításon mutathatta be munkáit
· 2011-ben Kislődön a Múzeumok Éjszakáján és a Kulturális Örökség Napjain tartott rendezvény alkalmából csodálhattuk meg fejlődésének újabb terméseit
· Farkasgyepün közös kiállításon mutatkozott be Hanis Mihály kislődi származású fafaragóval
· Noszlopon családi kiállítás program résztvevője volt
Talán a sors nem véletlenül rendezte úgy, hogy Klárinak állástalanná kellett válnia, hiszen a napi munka mellett nem lett volna ideje olyan erőbedobással új utakat taposni, új tudást magába szívni, újonnan tanult motívumokat fába örökíteni. 
2010 áprilisától Veszprémben tanul, a Tiszafa Műhely vezetője, Szabó István népi iparművész, a Népművész Kultúra Lovagja által vezetett műhelyben tanulja a bakonyi motívumok formátumát, jelentését. Óriási lelkesedéssel szívja magába a számára új ismereteket, hihetetlen elszántsággal és örömmel faragja formába  azokat. 
Az itt tanultak alapján készültek azok a családfák, amelyeken minden apró motívumnak, levélformának, virágnak, állatnak jelentése és jelentősége van. Mesél a faragás annak, aki érti a nyelvét, arról, hogy kinek készült, milyen ember volt az illető, milyen volt a családja, öröme - bánata is mind kiolvasható. A pásztorfaragás motívumkincseiből Klári merített bőven, és láthatjuk itt azokat különféle használati tárgyakon. 
Megismerhetjük a bakonyi pásztorok által használt egykori tárgyakat, de megtapasztalhatjuk azt a csodát is, hogy miként vihető át a népművészet a mai mindennapokba, hogyan újul meg és válik mindig aktuálissá, örökérvényűvé, mint minden igazi művészet. Így teszi ezt Farkas Klári is, mert nem is ő lenne, ha nem vinné bele munkáiba a saját elképzeléseit, alkotó fantáziáját, aki a tanult motívumok alapján, azokat tiszteletben tartva, de saját tervezésű, ma használatos tárgyakat is készít és díszít.
Kérem, tekintsék meg az „Ébred a hagyomány” című kiállításon látható alkotásokat, ismerkedjenek meg a magyar népművészet kifogyhatatlan tárházának itt látható gyönyörűségeivel, múltunk ma is élő emlékeivel!
Köszönjük a Nagy László Szabadidőközpontnak, hogy ezt a szép kiállítást befogadták, létrehozását segítették.
Gratulálok Maróti Lászlóné Farkas Klárinak e gazdag és színvonalas kiállításhoz!

